
Inhoudsopsomming
Les 1: Beskikbare Opsies nadat Graad 9 Voltooi isberoep: 'n werk waarvoor 'n persoon geskik, opgelei of gekwalifiseer is.

Elke persoon se leerreis is uniek. Daar is nie net een spesifieke roete wat deur almal gevolg moet word nie. Ná die voltooiing van graad 9, bereik jy 'n belangrike kruispad in jou opvoedkundige reis. Jy kan tussen twee beskikbare opsies kies om jou opleiding te voltooi: Die Nasionale Senior Sertifikaat (NSS) en die Nasionale Sertifikaat (Beroepsgerig) (NSB). Beide hierdie kwalifikasies bied unieke geleenthede. Dit is belangrik om die implikasies van jou keuse te verstaan wanneer jy die volgende fase van jou akademiese en professionele ontwikkeling aanpak. Voordat jy hierdie kwalifikasies in fyner besonderhede ondersoek, is dit belangrik dat jy eers die verskillende fases van onderwys verstaan. 
Die volgende diagram illustreer hoe die Suid-Afrikaanse Onderwysstelsel saamgestel is:
Verpligtend: Voltooi alle grade om 'n Algemene Onderwyssertifikaat (AOS) te verwerf.
Opsioneel: Vereis gewoonlik die Nasionale Senior Sertifikaat.
Opsioneel: Slaag Graad 12 om Nasionale Senior Sertifikaat te verwerf.


Soos jy in die bogenoemde illustrasie kan sien, is dit verpligtend om jou skoolopleiding tot en met graad 9 te voltooi. Daarna het jy twee opsies ten opsigte van die voltooiing van jou opleiding. Albei opsies sal drie jaar neem om te voltooi:
· Voltooi grade 10, 11 en 12 by 'n openbare- of privaatskool en ontvang jou NSS.
· Voltooi NKR-vlakke 2, 3 en 4 by 'n TBOO-kollege en ontvang jou NSB. 

Die Nasionale Kwalifikasieraamwerk (NKR)
Die NKR is soos 'n groot opleidingsleer. Stel jou voor dat elke trappie op die leer 'n ander vlak van jou opleiding voorstel, vanaf vlak 1 heel onder, tot vlak 10 heel bo. Wanneer jy iets nuuts leer en jou eksamens slaag, beweeg jy 'n trappie hoër. Elke trappie wat jy klim, verteenwoordig die vaardighede en kennis wat jy opgedoen het. Hoe hoër jy gaan, hoe meer gevorderd is jou opleiding. Die NKR word deur die Suid-Afrikaanse Kwalifikasie-owerheid (SAKO) bestuur. SAKO verseker dat die vaardighede en kennis wat jy opdoen regoor die land erken word. 

Kyk na die volgende illustrasie van die verskillende NKR-vlakke wat jy kan bereik.

	NKR Vlak 10
	Doktorsgraad

	
	NKR Vlak 9
	Meestersgraad

	
	NKR Vlak 8
	Honneursgraad

	
	NKR Vlak 7
	Baccalaureusgraad

	
	NKR Vlak 6
	Diploma

	
	NKR Vlak 5
	Hoër Sertifikaat

	
	NKR Vlak 4
	Graad 12 NSS / NSB Vlak 4

	
	NKR Vlak 3
	Graad 11 / NSB Vlak 3

	
	NKR Vlak 2
	Graad 10 / NSB Vlak 2

	
	NKR Vlak 1
	Graad 9

	
	
	



Soos jy in die bogenoemde illustrasie kan sien, is die NSS en die NSB op dieselfde NKR-vlak (NKR-vlak 4) geregistreer, maar hulle dien verskillende doele.

Doel van Kwalifikasies
	Nasionale Senior Sertifikaat
	Nasionale Sertifikaat (Beroepsgerig)

	Die NSS is belangrik, omdat dit vir jou geleenthede bied om verder aan hoëronderwysinstellings (HOI's) te studeer, vir beurse aansoek te doen, en dit is 'n basiese vereiste vir baie werksgeleenthede. 
	Dit is 'n kwalifikasie wat jy kan volg as jy daarin belangstel om spesifieke vaardighede vir 'n sekere werk of beroep wil aanleer. Die NSB-kursusse is hoëvaardighede-, hoëgehalte- en hoëkennisprogramme wat jou vir 'n spesifieke loopbaan voorberei.



TBOO-Kolleges
Om 'n NSB-kwalifikasie te verwerf, moet jy by 'n tegniese beroepsonderwys en -opleiding (TBOO)-kollege inskryf. Hierdie kolleges fokus op die indiensneembaarheid van studente. 'n Gedeelte van die kurrikulum vereis dat studente indiensopleiding (bv. Vakleerlingskappe) voltooi, wat verseker  dat studente ervaring opdoen en terselfdertyd hul CV's opbou.indiensopleiding: opleiding of vaardigheids-ontwikkelling terwyl 'n persoon in 'n werksposisie is. 
vakleerlingskap: 'n opleidingsprogram wat jou toelaat om 'n geskoolde ambag deur 'n kombinasie van praktiese opleiding in 'n werksomgewing en klaskameronderrig aan te leer.


Organiseringsvelde
'n Organiseringsveld is 'n algemene area van kennis, leer of navorsing. Wanneer jy besluit of jy die NSS of die NSB wil volg, is dit noodsaaklik dat jy jou belangstellings en vermoëns in ag neem. Dit sal jou help om te bepaal watter vakke jy vir die NSS moet kies of watter NSB-program jy moet volg. 
In die onderstaande tabel is 'n lys van beskikbare NSS-vakke binne verskillende organiseringsvelde. 
Let wel: Nie alle vakke vir die NSS word by alle skole aangebied nie.
	Vakrigting
	NSS-Vakke

	Landbou en Natuurbewaring
	Landboubestuurspraktyke; Landbouwetenskappe; Landboutegnologie

	Kunste en Kultuur
	Dansstudies; Ontwerp; Dramatiese Kunste; Musiek; Visuele Kunste

	Besigheids-, Handel- en Bestuurstudies
	Rekeningkunde; Besigheidstudies; Ekonomie

	Kommunikasiestudies en Taal
	Alle amptelike tale, en 'n aantal goedgekeurde nie-amptelike tale

	Vervaardiging, Ingenieurswese en Tegnologie
	Siviele Tegnologie; Elektriese Tegnologie; Meganiese Tegnologie; Ingenieursgrafika en -ontwerp

	Menslike en Sosiale Studies
	Religiestudies; Geografie; Geskiedenis; Lewensoriëntering

	Fisiese-, Wiskundige-, Rekenaar- en Lewenswetenskappe
	Rekenaartoepassingstegnologie; Inligtingstegnologie; Lewenswetenskappe; Wiskundige Geletterdheid; Wiskunde; Fisiese Wetenskappe

	Dienste
	Verbruikerstudies; Gasvryheidstudies; Toerisme

Die onderstaande tabel bevat verskillende organiseringsvelde wat by TBOO-kolleges beskikbaar is, asook 'n paar loopbaangeleenthede binne elke veld. Let wel: Nie alle kursusse word by alle TBOO-kolleges aangebied nie. Dit is belangrik om navorsing te doen oor verskillende kursusse wat deur TBOO-kolleges aangebied word. (Die onderstaande is nie 'n volledige lys van kursusse wat aangebied word nie.)
	Organiseringsvelde

	IT & Rekenaarwetenskap
	Primêre Gesondheid
	Onderwys

	IT-tegnikus; IT-hardeware-installeerder; Tegniese Programmeerder; Netwerk Tegnikus
	Primêre Gesondheidswerker; Gesondheidsentrums; Primêre Gesondheidswerker by Spesiale Sorgorganisasies
	Vroeë Kinderontwikkelingsassistent; Onderwys-assistent 

	Primêre Landbou
	Maritieme
	Skoonheidsterapie

	Boerderybestuur; Produkinspekteur
	Vervoer en Logistiek; Bootbou en Herstelwerk
	Somatologie; Massering; Nael Tegnologie; Haarkappery

	Toerisme
	Besigheid
	Kuns en Ontwerp

	Reiskonsultant; Toeroperateur; Besprekings- of Lugdienstoonbankpersoneel; Hotel Ontvangsdame
	Rekeningkundige Tegnikus; Finansiële Bestuurder; Kantooradministrateur; Menslike Hulpbronne Bestuurder
	Fotografie; Grafiese Ontwerp; Mode-ontwerp, Klereproduksie

	Ingenieurswese
	Gasvryheid
	Veiligheid in die samelewing

	Elektrisiën; Motorwerktuigkundige; Paneelklopper; Ketelmaker; Sweiser; Meubelmaker; Passer en Draaier
	Kombuisassistent; Junior Sjef; Kroegman; Spyseniering; Geleentheids-, Hotel- en Restaurantbestuur
	SAPD; Metropolisie; Wetstoepassing, Verkeerspolisie; Militêre Polisie; SA Nasionale Weermag; Privaat Sekuriteitsdienste



	Wil jy meer weet oor spesifieke kursusse wat by TBOO-kolleges beskikbaar is?

Skandeer die QR-kode wat jou na die prospektusse van verskillende TBOO-kolleges sal neem. 'n Prospektus is 'n dokument wat breedvoerige inligting oor die onderwysinstelling en die kursusse wat hulle aanbied, bevat.

Indien jy nie die QR-kode kan skandeer nie, tik asseblief die volgende skakel in jou soekenjin: https://bitly.ws/3fkCz

Les 2: Implikasies van die Keuse tussen die NSS en die NSB 
In hierdie afdeling gaan jy die implikasies van jou keuse tussen die NSS en die NSB ondersoek. Ongeag jou keuse, sal jy steeds 'n sekere vlak van akademiese prestasie vir beide kwalifikasies moet behaal. Kyk na die verduideliking hieronder.

Vereiste Vakke vir Kwalifikasieverwerwing
Vir beide die NSS en die NSB moet jy vir SEWE vakke registreer. Kyk na die tabel hieronder wat die vereiste vakke uiteensit. Die vakke met 'n regmerkie () is verpligtend.
	[bookmark: _Hlk158980468]Vak
	NSS
	NSB

	Huistaal
	
	EEN Amptelike Taal

	Eerste Addisionele Taal
	
	

	Wiskunde/Wiskundige Geletterdheid
	
	

	Lewensoriëntering
	
	

	Addisionele Vakke
	DRIE vakke uit 
1 van die 12 organiseringvelde.
	VIER vakke uit 
1 van die 19 leerprogramme.



Slaagvereistes vir Kwalifikasies
Om die NSS of die NSB te verwerf, moet jy aan die volgende vereistes voldoen:
	NSS
	NSB

	· Slaag ten minste 6 vakke
· Ten minste 40% vir 3 vakke, insluitend Huistaal
· Ten minste 30% vir 3 ander vakke

	· Slaag 7 vakke
· Ten minste 40% vir Amptelike Taal
· Ten minste 40% vir Lewensoriëntering
· Ten minste 30% vir Wiskunde / Wiskundige Geletterdheid
· Ten minste 50% vir elk van die 4 beroepsvakke



Toegang tot Verdere Onderwys
Beide die NSS en die NSB bied die geleentheid om jou studie by 'n hoëronderwysinstellings voort te sit. Dit is belangrik om te verstaan dat die verkryging van die NSS jou nie outomatiese toelating tot universiteite verleen nie. Daar is verskillende kwalifikasies waarvoor jy kan aansoek doen, afhangende van jou uitslae. Elke instelling het ook sy eie toelatingsvereistes waaraan jy moet voldoen. Die onderstaande tabel verduidelik die verskillende tipes hoëronderwysinstellings waarby jy met jou NSS-uitslae aansoek kan doen.	
	
Uitslae
	Hoëronderwysinstelling

	Slaag op Baccalaureusgraad-vlak
	Universiteit; Universiteit van Tegnologie (Technikon); TBOO-Kollege

	Slaag op Nasionale Diploma-vlak
	Universiteit van Tegnologie; TBOO-Kollege

	Slaag op Hoër Sertifikaat-vlak
	NATED-kwalifikasie by TBOO-kolleges


NATED-Kwalifikasie: Nasionale Geakkrediteerde Tegniese Onderwys Diploma (NATED)-kursusse bestaan uit 18 maande teoretiese studie by kolleges en 18 maande relevante praktiese toepassing in die werkplek.


Sodra jy jou NSB tot en met NKR Vlak 4 voltooi het, is daar drie kwalifikasies waarvoor jy by 'n TBOO-kollege, privaat kollege of universiteit kan aansoek doen (indien jy aan die minimum toelatingsvereistes voldoen). Dit is 'n vereiste om die vorige kwalifikasie te slaag voordat jy na die volgende kwalifikasie kan aan beweeg.
· Hoër Sertifikaat (NKR 5)
· Nasionale Diploma (NKR 6)
· Baccalaureusgraad (NKR 7)

Vyf Persoonlike Faktore om in Ag te Neem Voordat Jy Jou Keuse Tussen die NSS en NSB Maak
Voor jy jou keuse tussen die NSS en die NSB maak, is daar 'n paar belangrike dinge om oor na te dink:

	Toekomsplanne: Oorweeg wat jy wil doen nadat jy met skool klaar is. As jy van plan is om universiteit toe te gaan, is die NSS dalk die beter keuse, want dit is daarop gemik om jou vir hoër onderwys voor te berei. Maar indien jy meer daarin belangstel om praktiese ervaring op te doen en dadelik te begin werk, kan die NSB meer gepas wees.

	Leerstyl: Dink oor hoe jy daarvan hou om te leer. Die NSS is meer gefokus op akademiese vakke, terwyl die NSB praktiese opleiding in spesifieke ambagte of bedrywe aanbied. As jy praktiese leer verkies en dit geniet om met jou hande te werk, is die NSB dalk meer geskik vir jou.

	Loopbaandoelwitte: Oorweeg wat jy as loopbaan wil doen. Doen navorsing oor die arbeidsmark en kyk watter kwalifikasies en vaardighede in aanvraag is. As jy 'n spesifieke loopbaan in gedagte het wat 'n sekere tipe kwalifikasie vereis, maak seker dat jy die opsie kies wat met daardie doelwit ooreenstem.

	Langtermyngeleenthede: Dink aan die langtermyngeleenthede wat elke kwalifikasie bied. Die NSS kan deure oopmaak vir verdere opleiding aan universiteite, terwyl die NSB tot onmiddellike indiensneming of verdere studies by TBOO-kolleges kan lei. Oorweeg watter roete vir jou die beste geleenthede vir groei en vooruitgang in die toekoms sal gee. 

	Persoonlike Omstandighede: Neem jou persoonlike omstandighede in ag. Oorweeg faktore soos jou finansiële situasie, nabyheid van leerinstellings, gesinsverpligtinge en persoonlike belange wanneer jy jou besluit neem. Kies die opsie wat jou individuele behoeftes en doelstellings die beste sal ondersteun.


Les 3: Regte en Verantwoordelikhede in die Werkplekwerkgewer:  'n persoon of maatskappy wat 'n werknemer aanstel om take te verrig
werknemer:  'n individu wat vir 'n werkgewer werk in ruil vir vergoeding (betaling).
regte: regte verseker dat die vryheid en welstand van elke individu beskerm word wanneer daardie vryheid of welsyn deur ander bedreig word. 
verantwoordelikhede: riglyne van hoe mense moet optree om regte te handhaaf.


Sodra jy jou opleiding voltooi het en die arbeidsmag betree, moet jy bewus wees van die verantwoordelikhede wat redelikerwys deur jou werkgewer van jou verwag sal word. Jy moet ook bewus wees van watter regte jy as werknemer het. In Suid-Afrika is daar arbeidswette (wette met betrekking tot die regte en verantwoordelikhede van werkers) wat help om hierdie voorwaardes te stipuleer, naamlik: 
	Wet op Arbeidsverhoudinge
	Wet op Basiese Diensvoorwaardes
	Wet op Gelyke Indiensneming

Opsomming van Basiese Werknemersregte en -Verantwoordelikhede
Om 'n omgewing te skep waar beide werkgewers en werknemers floreer, is dit noodsaaklik dat almal hul werkplekregte en -verantwoordelikhede nakom. Dit is belangrik om te onthou dat jou regte slegs gehandhaaf kan word as jy die ooreenstemmende verantwoordelikhede nakom. Hierdie verbintenis vorm die grondslag van 'n kultuur wat op respek, gelykheid en professionaliteit binne die organisasie fokus.
	Werknemers het die reg ...
	Werknemers het die verantwoordelikheid om ...

	Om met respek en waardigheid deur kollegas en toesighouers behandel te word.
	· Kollegas en toesighouers met respek en hoflikheid te behandel.
· Professioneel en konstruktief in die werkplek te kommunikeer.
· Hul van diskriminerende of teisterende gedrag teenoor ander te weerhou.

	Om billike betaling vir verrigte werk te ontvang.
	· Werkspligte na die beste van hul vermoëns te vervul.
· Die maatskappy se beleide en prosedures wat met bywoning en prestasie verband hou te volg.
· Openlik met toesighouers rakende werkverwagtinge te kommunikeer.

	Tot 'n omgewing vry van diskriminasie of afknouery.
	· 'n Kultuur van inklusiwiteit en diversiteit in die werkplek te bevorder.
· Gevalle van diskriminasie of afknouery te rapporteer of daarop te reageer.
· Die regte en waardigheid van alle kollegas, ongeag verskille, te respekteer.

	Tot 'n omgewing vry van seksuele teistering.

	· Aan maatskappybeleide t.o.v. die voorkoming van seksuele teistering te voldoen.
· Hulself daarvan te weerhou om betrokke te raak by enige gedrag wat as seksuele teistering beskou kan word.
· Voorvalle van seksuele teistering vinnig en toepaslik te rapporteer.






	Werknemers het die reg ...
	Werknemers het die verantwoordelikheid om ...

	Om behoorlike opleiding en persoonlike beskermende toerusting (PBT) te ontvang om take veilig uit te voer.
	· Opleidingsessies by te woon en aktief daaraan deel te neem.
· PBT korrek te gebruik en dit in 'n goeie toestand te hou.
· Enige bekommernisse of kwessies wat met opleiding of PBT verband hou aan toesighouers te rapporteer.

	Ingelig te wees oor gevare in die werkplek, en om toegang tot basiese gesondheids- en veiligheidsinligting te hê.
	· Hulself oor gevare in die werkplek en veiligheidsprotokolle in te lig.
· Veiligheidsriglyne en -prosedures te volg om ongelukke of beserings te voorkom.
· Enige veiligheidskwessies of gevare aan relevante personeel te rapporteer.

	Om aan gesondheids- en veiligheidsbesprekings deel te neem.
	· Aktief deel te neem aan besprekings wat met gesondheid en veiligheid verband hou.
· Idees en voorstelle by te dra om werkplekveiligheid te verbeter.
· Enige toegewysde take of verantwoordelikhede wat met gesondheids- en veiligheidsinisiatiewe verband hou deur te voer.

	Tot gereelde breuke gedurende die werksdag.
	· Breuke in ooreenstemming met maatskappybeleide en toepaslike arbeidswette te volg.
· Breuke verantwoordelik te gebruik en dadelik terug te keer werk toe.
· Breukskedules met kollegas te koördineer om werkvloei te verseker.

	Tot siekverlof, jaarlikse verlof en ouerskapverlof.
	· Die maatskappy se prosedures rakende die aansoek en neem van verlof te volg.
· Die nodige dokumentasie vir verlofversoeke in te dien.
· Indien moontlik, verlof vooraf te beplan om ontwrigting van werk tot die minimum te beperk.

	Tot redelike werksure.
	· Hul tyd effektief te bestuur om werk binne redelike ure te voltooi.
· Enige bekommernisse oor werklading of werksure aan toesighouers te rapporteer.
· Take te prioritiseer en te delegeer om 'n gesonde werk-lewe-balans te handhaaf.

	Om nie onbillik afgedank te word nie.
	· By maatskappybeleide te hou en aan werkprestasieverwagtinge te voldoen.
· Enige prestasieprobleme of terugvoer wat deur toesighouers verskaf word, aan te spreek.
· Raad of leiding te vra wanneer hulle oor werkspligte of -verwagtinge onseker is.



	Addisionele Nota oor Onbillike Afdanking
Indien 'n werknemer van mening is dat hy/sy onbillik afgedank is, is die eerste stap om die kwessie met hul werkgewer te opper. Indien die kwessie nie intern opgelos kan word nie, is die volgende stap dikwels om 'n klag by die Kommissie vir Versoening, Bemiddeling en Arbitrasie (KVBA) in te dien. Die KVBA is 'n onafhanklike liggaam wat help om geskille (meningsverskille) tussen werkgewers en werknemers op te los.


Les 4: Geleenthede in die Werkplek
In hierdie afdeling sal jy oor loopbaanmoontlikhede en moontlikhede vir professionele groei in Suid-Afrika leer. Dit is belangrik om die uitdagings en geleenthede in die arbeidsmark te verstaan.
Vaardigheidskrisis
'n Vaardigheidskrisis verwys na 'n situasie waar daar 'n tekort is aan mense met spesifieke vaardighede vir die beskikbare werk. Dit kan gebeur wanneer daar nie genoeg opgeleide werkers is om vakante poste te vul nie. Dit lei daartoe dat besighede sukkel om gekwalifiseerde werknemers te bekom en die ekonomie nie so goed presteer as wat dit kan nie. Dit is dus belangrik dat jy navorsing doen oor watter vaardighede in aanvraag is sodat jy 'n ingeligte besluit oor jou toekomstige loopbaan kan neem en jou indiensneembaarheid (om vir betaalde werk geskik te wees) kan verhoog.
Wet op Vaardigheidsontwikkeling, No. 97 van 1998
Die Wet op Vaardigheidsontwikkeling is 'n wet wat daarop gemik is om die vaardigheidskrisis aan te spreek deur vaardigheidsontwikkeling en -opleiding te bevorder. Dit vereis van werkgewers om tot die Vaardigheidsontwikkelingsheffing by te dra, wat opleidingsprogramme vir werknemers befonds. Die Wet vestig ook Sektor Onderwys- en Opleidingsowerhede (Setas), wat toesig hou oor vaardigheidsontwikkeling in verskillende bedrywe.
Jeugwerkloosheid 
Jeugwerkloosheid is 'n ernstige uitdaging in Suid-Afrika. Daar is 'n paar strategieë wat jy kan implementeer om te verhoed dat jy deel van hierdie epidemie word:

	Voltooi jou Opleiding
Baie werkgewers vereis 'n sekere vlak van opleiding as 'n minimum kwalifikasie vir indiensneming. Om 'n NSS of 'n NSB te hê, demonstreer aan werkgewers dat jy 'n basiese vlak van onderwys voltooi het en noodsaaklike vaardighede verwerf het. Hierdie kwalifikasies dien ook as grondslag vir verdere onderwys, vaardigheidsontwikkeling, loopbaanvordering en geleenthede vir bevordering binne jou gekose veld.

	Selfontwikkeling 
Dit is belangrik om jou vaardighede en talente buite die skoolkurrikulum te ontwikkel. Jy kan dit doen deur aan buitemuurse aktiwiteite, soos sport, kunste, klubs of gemeenskapsdiens deel te neem. Jy kan ook aanlyn kursusse loop, boeke lees of video's kyk. Hierdie aktiwiteite kan jou help om jou passies te ontdek, jou vermoëns te verbeter en jou selfvertroue op te bou. Dit kan jou ook help om 'n netwerk te bou, waardevolle ervaring op te doen en jou potensiaal aan werkgewers ten toon te stel.

	Loopbaanbeplanning
Dit is belangrik om in jou loopbaanbeplanning en soeke na werk proaktief en buigsaam te wees. Jy behoort nie te wag vir geleenthede om na jou toe te kom nie. Jy moet dit eerder gaan soek of dit self skep. Jy kan dit doen deur navorsing oor die arbeidsmark te doen, vir leerlingskappe aansoek te doen, vrywilligerswerk te doen of 'n besigheid te begin. Dit is ook belangrik dat jy oop is vir nuwe ervarings, aanpas by veranderende omstandighede en verskillende loopbaanopsies verken. Moet jouself nie tot een loopbaan of veld beperk nie, maar oorweeg eerder 'n verskeidenheid moontlikhede en geleenthede. 


Professionele groei in die werkplek Vrywilligerswerk – Om jou tyd en vaardighede aan te bied om ander te help of 'n saak te ondersteun sonder om betaling te verwag. 
Leerlingskap – 'n Gestruktureerde leerprogram wat teoretiese kennis met praktiese werkservaring kombineer.


Groei vorm 'n integrale deel van die menslike natuur, en daar bestaan 'n aangebore begeerte om voortdurend te ontwikkel in verskeie fasette van ons lewens. As volwassenes bestee ons 'n beduidende hoeveelheid tyd aan ons werk, en daarom is groei en ontwikkeling in ons professionele sfeer van uiterste belang. In die lig van die uitdagings wat hierbo aangeraak is, is dit noodsaaklik om elke geleentheid wat die werkplek bied, te benut.
Voorbeelde van Geleenthede vir Groei en Ontwikkeling van Werknemers 
· Werkgewers kan verskeie opleidingsprogramme, werkswinkels of seminare aanbied om werknemers se vaardighede en kennis op spesifieke gebiede wat vir hul rolle relevant is te verbeter. 
· Werkgewers kan finansiële bystand of vergoeding verskaf aan werknemers wat verdere opleiding nastreef, soos graadprogramme, sertifisering of professionele kursusse.
· Werkgewers kan persoonlike loopbaanontwikkelingsplanne vir werknemers opstel, wat potensiële loopbaanpaaie, opleidingsgeleenthede en mylpale vir vooruitgang binne die organisasie uiteensit.
· Werkgewers kan leierskapontwikkelingsprogramme of werkswinkels aanbied om werknemers te help om noodsaaklike leierskapsvaardighede te ontwikkel en vir toekomstige leierskapsrolle binne die maatskappy voor te berei. 
· Werkgewers kan toegang tot aanlyn-leerplatforms, opvoedkundige hulpbronne of biblioteke bied om selfgerigte leer en vaardigheidsontwikkeling onder werknemers aan te moedig.
Voordele van die Benutting van Geleenthede wat in die Werkplek Aangebied word
1. Bied individue die geleentheid om nuwe dinge te leer, nuwe vaardighede te ontwikkel en hul kennis te verbreed wat tot werkstevredenheid en algehele tevredenheid in die lewe bydra. 
1. Verbeter 'n individu se loopbaanvooruitsigte deur hul meer bemarkbaar en waardevol vir huidige en toekomstige werkgewers te maak.  
1. Verhoog werknemers se kanse op vooruitgang binne hul huidige organisasie of om beter geleenthede elders te kry.
1. Verhoog die erkenning van 'n individu  deur hul werkgewer. Hierdie erkenning kan verskillende vorme aanneem, soos bevorderings of salarisverhogings.

